I PRIEDAS

2012 m. d. Ekonomikos, žemės ūkio ir inovacijų ministro nutarimas Nr. ……… „Dėl patekimo į 1998 m. Gamtos apsaugos įstatymo 20 straipsnyje nurodytas teritorijas, esančias „Natura 2000“ Nordzeekustzone ir Vlakte van de Raan teritorijose, apribojimo“

EKONOMIKOS, ŽEMĖS ŪKIO IR INOVACIJŲ MINISTRAS,

veikdamas kartu su infrastruktūros ir aplinkos ministru bei gynybos ministru,

atsižvelgdamas į 1998 m. Gamtos apsaugos įstatymo (toliau – „Nb-wet 1998“) 20 straipsnio pirmą ir antrą dalis, apriboja patekimą į toliau nurodytas teritorijas, nes tai būtina siekiant išsaugoti atitinkamų teritorijų aplinkosauginę vertę.

Įvadas

„Nb-wet 1998“ 20 straipsnio pirmoje dalyje nustatyta, kad provincijų vykdomosios valdžios organai gali apriboti patekimą į „Natura 2000“ teritoriją arba jos dalis, jei tai būtina gamtos vertybėms apsaugoti.

„Nb-wet 1998“ 20 straipsnio antroje dalyje nustatyta, kad tais atvejais, kai pirmoje dalyje nurodytą visą teritoriją ar jos dalį valdo arba už ją yra atsakingas mūsų ministras ar vienas iš mūsų ministrų, pirmoje dalyje nurodyti įgaliojimai kitų mūsų ministrų pritarimu suteikiami ekonomikos, žemės ūkio ir inovacijų ministrui. Šiuo atveju kiti mūsų ministrai – tai Infrastruktūros ir aplinkos ministras bei gynybos ministras.

Toliau išdėstytas potvarkis priimtas, abiem šiems ministrams pritarus.

„Nb-wet 1998“ 20 straipsnio trečioje dalyje nustatyta, kad draudžiama būti „Natura 2000“ teritorijoje ar jos dalyje, jei toks buvimas prieštarauja apribojimams, nustatytiems remiantis pirma ir antra dalimis.

„Nb-wet 1998“ 20 straipsnio ketvirtoje dalyje nustatyta, kad trečioje dalyje nustatytas draudimas „Natura 2000“ teritorijų savininkams negalioja.

Būtina apriboti patekimą į kai kurias „Natura 2000“Noordzeekustzone ir Vlakte van de Raan teritorijų dalis. Šie patekimo apribojimai skirti su „Natura 2000“ teritorijomis susijusiems tikslams, apibrėžtiems direktyvose 79/409/EEB ir 92/43/EEB, ir susitarimui „Dėl saugomose Šiaurės jūros teritorijose taikytinų žvejybos priemonių“ (toliau – VIBEG susitarimas) įgyvendinti. Išsamesnė informacija pateikiama šio nutarimo aiškinamajame rašte.

Šio nutarimo nuostatos bus taikomos ir užsienio šalių žvejybos laivams, todėl apie jį pranešta Europos Komisijai. Šis pranešimas būtinas, siekiant sudaryti teisines sąlygas, pagal kurias, vykdant Europos bendrą žuvininkystės politiką šio nutarimo nuostatas bus galima taikyti užsienio šalių žvejybos laivams. Taip pat pranešta apie licencijos taikymo priemonę, todėl ateityje ją bus galima taikyti ne tik žvejybai naudojant plačiažiočius tralus, bet ir kitų rūšių žvejybos veiklai.

NUTARĖ:

1 straipsnis

Šiame nutarime vartojamų terminų apibrėžtys:

Valdymo planas– įstatymo „Nb-wet 1998“ 19b straipsnyje apibrėžtas valdymo planas.

Geriausi prieinami metodai ir praktika– išbandyti ir patikrinti žvejybos metodai ir žvejybos valdymo sistemos, kurias kompetentinga institucija, atsižvelgdama į tokius aspektus kaip ekologija, aplinka (degalų vartojimas), sauga ir (arba) gyvūnų gerovė, tam tikru metu įvertino kaip geriausius.

Kompetentinga institucija– ekonomikos, žemės ūkio ir inovacijų ministerija arba jai teisėtai pavaldi institucija.

Žvejyba jūros dugne– visų rūšių žvejyba, kuria ardomas jūros dugnas, įskaitant žvejybą tralais, kuriai naudojamos prieš gruntlynį velkamos grandinės, taip pat krevečių ir vėžiagyvių žvejybą.

Žvejyba rankinėmis ūdomis– pramoginė arba komercinė žvejyba naudojant meškerikočius, rites, valą ir jauką.

Moliuskų lervų rinkimo įrenginys– plūdrus ar kito tipo žvejybos įrankis, skirtas moliuskų lervoms periodiškai rinkti, kuris nuleidžiamas į dugną inkaru ar kitaip įtvirtinamas dugne ir kurį sudaro tinklas ar kita medžiaga ir į ją dedamas substratas, prie kurio gali prikibti moliuskų lervos.

Tiriamos teritorijos– teritorijos, kuriose vyksta ar vyks Vyriausybės patvirtintas žvejybos poveikio jūros dugnui ir jo florai bei faunai, taip pat alternatyvių žvejybos metodų tyrimas. Šis tyrimas paprastai bus atliekamas iš Nyderlandų laivų.

Žvejyba tralais– žvejyba naudojant tralą, prie kurio gali būti pritvirtinti papildomi įrenginiai (pvz., prieš gruntlynį velkamos grandinės, ritės, elektros srovės impulsus skleidžiantys įrenginiai).

Laivai– visi laivai, įskaitant laivus be vandentalpos ir jūros lėktuvus, naudojami arba tinkami naudoti kaip keleivių ir (arba) prekių gabenimo vandeniu priemonė.

Kintamas koridorius– laivybai tinkamas jūrų kelias, kurio plotis ir vieta gali kisti.

Statomieji žvejybos įrankiai– venteriai, ungurių dėžutės, žiauniniai tinklai, kampiniai tinklai, įtvirtinamieji tinklai, užmetamieji tinklai ar bet kurie kiti statomieji žvejybos įrankiai, neskirti vėžiagyviams žvejoti.

Licencija– Licencija, kurios pagal nacionalinės teisės aktus reikia tam tikrai veiklai vykdyti. Šalies ar užsienio fizinį ar juridinį asmenį, norintį vykdyti tokią veiklą, kompetentingos institucijos tiesiogiai ar tarpininkaujant profsąjungai gali nustatyti kaip licencijos turėtoją, jei, atsižvelgdamos į tam tikras sąlygas, mano, kad pagal taikomus teisės aktus tokią veiklą leidžiama vykdyti.

VIBEG susitarimas– 2011 m. gruodžio 15 d. raštu Parlamentui pateiktas VIBEG susitarimas (Žemieji rūmai, 2011–2012 m. sesija, 29675, Nr. 140).

Žvejyba arba žuvininkystė– žvejybos įrankio įleidimas į vandenį, laikymas vandenyje, kėlimas ar traukimas iš vandens, taip pat bet koks kitas būdas, kuriuo iš vandens bandoma iškelti:

žuvis arbe jų dalis, ikrus ar pienius;

vėžiagyvius arba jų dalis, lervas ar ikrus;

jūrų žvaigždes ar koralus.

Žvejybos laivai– su bet kurių valstybių vėliavomis plaukiojantys laivai, tiesiogiai ar netiesiogiai naudojami žvejybai.

Žvejybos įrankis– visa žvejoti tinkama įranga.

Zonos– tai atskiros I, II ir III zonos „Natura 2000“Noordzeekustzone teritorijoje, kurių koordinatės pateiktos šio nutarimo priede.

2 straipsnis

Apribojamas patekimas į „Natura 2000“Noordzeekustzone teritorijoje esančias I zonos teritorijas – draudžiama visus metus šiose teritorijose ar virš jų vykdyti bet kokią veiklą, išskyrus:

a) jei tai su žvejyba susijusi veikla: — žvejybą tralais, kuri būtina tyrimams tiriamose teritorijose atlikti;

b) jei tai su kiaukutų gavyba susijusi veikla: — kiaukutų gavyba leidžiama iki 2014 m. sausio 1 d., tačiau tik nuo balandžio 1 d. iki lapkričio 1 d. ir tik teritorijose, kuriose tai leidžiama daryti pagal galiojančias koncesijas;

c) jei tai su kabelių ir vamzdynų tiesimu bei technine priežiūra susijusi veikla: — kabelių ir vamzdynų tiesimą ir techninę priežiūrą, jei šiai veiklai išduota licencija pagal Gamtos apsaugos įstatymo nuostatas; — nuo lapkričio 1 d. iki balandžio 1 d. atlikti kabelių ir vamzdynų (linijų) techninę priežiūrą leidžiama tik avarijos atveju, taip pat kitais skubiais atvejais, kuriuos iš anksto turi įvertinti kompetentinga institucija, ir vadovaujantis specialiomis nuostatomis;

d) jei tai su laivais susijusi veikla: — nepažeidžiant a punkto nuostatų, kol bus nustatytas Noordzeekustzone teritorijos valdymo planas, visus metus į šią teritoriją leidžiama patekti laivams, tačiau ne žvejybos tikslais; žvejybos įrankiai juose turi būti supakuoti taip arba turi būti tokios būklės, kad jų nebūtų įmanoma greitai panaudoti; — visiems laivams patekti į I zonos teritorijas, išskyrus I zonos teritoriją prie Peteno, leidžiama tik laikotarpiu nuo balandžio 1 d. iki lapkričio 1 d., tačiau ne žvejybos tikslais; žvejybos įrankiai juose turi būti supakuoti taip arba turi būti tokios būklės, kad jų nebūtų įmanoma greitai panaudoti. Draudimas perplaukti nuo lapkričio 1 d. iki balandžio 1 d. įsigalioja nuo dienos, kurią patvirtinamas valdymo planas; — visiems laivams leidžiama visus metus perplaukti tik per I zonos teritoriją netoli pakrantės, esančią prie Peteno, tačiau ne žvejybos tikslais; žvejybos įrankiai juose turi būti supakuoti taip arba turi būti tokios būklės, kad jų nebūtų įmanoma greitai panaudoti; — kai bus patvirtintas valdymo planas, smėlio papildymo laivai nuo lapkričio 1 d. iki balandžio 1 d. galės įplaukti į teritoriją tik kintamu koridoriumi, kurio tiksli padėtis priklausys nuo to, kur yra smėlio gavybos teritorija ir papildymo vietovė, kurią reikia pasiekti, ir ar nėra juodųjų ančių. Kintamo koridoriaus vieta nustatoma pasitarus su kompetentinga institucija ir laikantis nuostatos, kad plaukimo atstumas nuo smėlio gavybos teritorijos iki papildymo vietovės turi būti kuo trumpesnis ir turi būti laikomasi 1 500 m atstumo nuo juodųjų ančių susitelkimo vietos; — laivyba (tranzitas) leidžiama toje dalyje, kuri sutampa su bakenais paženklintais laivybos maršrutais ar maršrutais, kurie turi būti paženklinti bakenais, taip pat I zonos teritorijoje, esančioje prie Rotiumo, jei ta dalis sutampa su Eems-Dollard susitarime nurodyta teritorija;

e) jei tai su aviacija susijusi veikla: — civilinė aviacija skrendant didesniame nei 300 m aukštyje pagal Bendrosios aviacijos elgesio kodeksą, kuriuo reglamentuojamas atsakingas skraidymas, ir didesniame nei 450 m aukštyje, jei tai privaloma pagal įstatymų nuostatas.

3 straipsnis

Apribojamas patekimas į „Natura 2000“Noordzeekustzone teritorijoje esančias II zonos teritorijas – visus metus draudžiama žvejoti jūros dugne ir vykdyti kitą veiklą, kuria ardomas jūros dugnas, išskyrus:

a) jei tai su žvejyba susijusi veikla: — II zonos teritorijoje, esančioje prie Peteno, žvejybą tralais su elektros srovėsimpulsais, – iki 2016 m. sausio 1 d.; — krevečių žvejybą – iki 2014 m. sausio 1 d. pagal šio nutarimo priėmimo metu galiojančią licenciją, taikomą remiantis Gamtos apsaugos įstatymo nuostatomis; — krevečių žvejybą – nuo 2015 m. sausio 1 d., jei šiai veiklai vykdyti išduota licencija pagal Gamtos apsaugos įstatymo nuostatas; — pelaginių rūšių žuvų žvejybą naudojant kitus žvejybos įrankius nei tie, kurie taip pat tinka žvejybai jūros dugne; — žvejybą rankinėmis ūdomis; — žvejybą statomaisiais žvejybos įrankiais; — moliuskų lervų rinkimo įrenginių naudojimą;

b) jei tai su kiaukutų gavyba susijusi veikla: — kiaukutų gavyba leidžiama iki 2014 m. sausio 1 d. pagal priimant šį nutarimą galiojančią licenciją, taikomą remiantis Gamtos apsaugos įstatymo nuostatomis; tačiau gavyba leidžiama tik iki nurodytos datos galiojančiose koncesijose nustatytose teritorijose; — kiaukutų gavyba II zonos Stortemelk ir Razende Bol teritorijose leidžiama nuo 2014 m. sausio 1 d., jei turima pagal Gamtos apsaugos įstatymo nuostatas išduota licencija;

c) jei tai su kabelių ir vamzdynų tiesimu ir technine priežiūra susijusi veikla: — kabelių ir vamzdynų tiesimą, taip pat jų techninę priežiūrą, jei turima pagal Gamtos apsaugos įstatymo nuostatas išduota licencija; — laikotarpiu nuo lapkričio 1 d. iki balandžio 1 d. atlikti kabelių ir vamzdynų (linijų) techninę priežiūrą leidžiama tik avarijos atveju, taip pat kitais skubiais atvejais, kuriuos iš anksto turi įvertinti kompetentinga institucija, ir vadovaujantis specialiomis nuostatomis;

d) jei tai su laivais susijusi veikla: — laivų perplaukimo ir inkaro nuleidimo atvejus.

4 straipsnis

Apribojamas patekimas į „Natura 2000“Noordzeekustzone teritorijoje esančias III zonos teritorijas – visus metus draudžiama žvejoti jūros dugne ir vykdyti kitą veiklą, kuria ardomas jūros dugnas, išskyrus:

a) jei tai su žvejyba susijusi veikla: — žvejybą taikant geriausius prieinamus metodus ir praktiką; — krevečių žvejybą – iki 2014 m. sausio 1 d. pagal šio nutarimo priėmimo metu galiojančią licenciją, taikomą remiantis Gamtos apsaugos įstatymo nuostatomis; ši veikla leidžiama ir vėliau, jei turima pagal Gamtos apsaugos įstatymo nuostatas išduota licencija; — žvejybą tralais, naudojant prieš gruntlynį velkamas grandines, – iki 2014 m. sausio 1 d. III zonos teritorijose greta Peteno ir Eierlandsegat; — vėžiagyvių žvejybą, jei ji reguliuojama pagal licenciją, išduotą vadovaujantis Gamtos apsaugos įstatymu arba pagal valdymo planą, išskyrus geldučių (lot. spisula) žvejybą III teritorijos zonoje prie Amelando; — pelaginių rūšių žuvų žvejybą naudojant kitus žvejybos įrankius nei tie, kurie taip pat tinka žvejybai jūros dugne, — žvejybą rankinėmis ūdomis; — žvejybą statomaisiais žvejybos įrankiais; — moliuskų lervų rinkimo įrenginių naudojimą;

b) jei tai su kiaukutų gavyba susijusi veikla: — kiaukutų gavyba leidžiama iki 2014 m. sausio 1 d. pagal priimant šį nutarimą galiojančią licenciją, taikomą remiantis Gamtos apsaugos įstatymo nuostatomis; tačiau ši veikla leidžiama tik iki nurodytos datos galiojančiose koncesijose nustatytose teritorijose; — kiaukutų gavyba III zonos teritorijoje į šiaurę nuo Schirmonikogo leidžiama nuo 2014 m. sausio 1 d., jei turima pagal Gamtos apsaugos įstatymo nuostatas išduota licencija;

c) jei tai su kabelių ir vamzdynų tiesimu ir technine priežiūra susijusi veikla: — kabelių ir vamzdynų tiesimą ir jų techninę priežiūrą, jei šiai veiklai išduota licencija pagal Gamtos apsaugos įstatymo nuostatas; — laikotarpiu nuo lapkričio 1 d. iki balandžio 1 d. atlikti kabelių ir vamzdynų (linijų) techninę priežiūrą leidžiama tik avarijos atveju, taip pat skubiais atvejais, kuriuos iš anksto turi įvertinti kompetentinga institucija, ir vadovaujantis specialiomis nuostatomis;

d) jei tai su laivais susijusi veikla: — laivų perplaukimo ir inkaro nuleidimo atvejus.

5 straipsnis

Patekti į „Natura 2000“Noordzeekustzone teritoriją, esančią už I, II ir III zonų teritorijų, nurodytų 2, 3 ir 4 straipsniuose, ribų, ir joje vykdyti visų rūšių žvejybos veiklą leidžiama visus metus, jei išduota atitinkama licencija pagal Gamtos apsaugos įstatymo nuostatas arba jei atitinkama žvejybos veikla įtraukta į valdymo planą, laikantis nuostatos, kad žvejyba tralais, naudojant prieš gruntlynį velkamas grandines leidžiama tik iki 2016 m. sausio 1 d.

6 straipsnis

Patekti į „Natura 2000“Vlakte van de Raan teritoriją leidžiama be apribojimų, išskyrus toliau išvardytą veiklą, kuriai nuo 2013 m. sausio 1 d. taikomi tam tikri toliau nurodyti apribojimai:

— žvejyba tralais tiriamose teritorijose leidžiama tik tada, kai ji yra būtina tyrimui atlikti;

— žvejyba tralais, naudojant prieš gruntlynį velkamas grandines, leidžiama iki 2016 m. sausio 1 d. ir tik tuo atveju, jei turima pagal Gamtos apsaugos įstatymą išduota licencija;

— vėžiagyvių žvejyba, taip pat žvejyba, naudojant statomuosius žvejybos įrankius, ir moliuskų lervų rinkimo įrenginių naudojimas, jei ši veikla reguliuojama pagal licenciją, išduotą vadovaujantis Gamtos apsaugos įstatymo nuostatomis, ir pagal valdymo planą;

— kitų rūšių komercinė žvejyba, vykdoma pagal licenciją, išduotą vadovaujantis Gamtos apsaugos įstatymo nuostatomis, arba reguliuojama pagal valdymo planą.

7 straipsnis

Jei tyrimas tiriamoje teritorijoje baigiamas iki 2016 m. sausio 1 d., nuo tos ankstesnės dienos tiriamų teritorijų apribojimai nustoja galioti ir vėl įsigalioja patekimo į atitinkamą I, II bei III zoną apribojimai.

8 straipsnis

Komercinės žvejybos laivams, kurių ilgis siekia 12 m ar daugiau, būnant „Natura 2000“Noordzeekustzone ir Vlakte van de Raan teritorijose, juose turi būti bent Europos reikalavimus atitinkanti veikianti operacinė sekimo įranga.

9 straipsnis

Šiame nutarime nustatyti patekimo apribojimai pagal „Nb-wet 1998“ 20 straipsnio ketvirtos dalies nuostatas netaikomi, kai reikia vykdyti valdžios institucijų užduotis naudojant laivus šių institucijų reikmėms ar jų nurodymu arba jų nenaudojant, jei tai būtina valdymo ir techninės priežiūros veiklai, taip pat žymėjimo, stebėjimo, gelbėjimo, patikros, priežiūros, sekimo ir gynybos užduotims atlikti.

10 straipsnis

Šis nutarimas įsigalioja kitą dieną po jo paskelbimo Vyriausybės oficialiajame leidinyje ir galioja iki 2016 m. sausio 1 d.

11 straipsnis

Tais atvejais, kai būtina licencija, o atitinkama veikla jau įvertinta vykdant licencijos išdavimo Nyderlandų licencijų savininkams procedūrą, reikalavimą turėti licenciją užsienio šalių žvejai gali įvykdyti taikydami pranešimų teikimo procedūrą.

Prieštaravimai

Pagal Bendrąjį administracinės teisės aktą suinteresuotasis asmuo gali raštu pateikti prieštaravimus dėl šio nutarimo. Toks prieštaravimas per šešias savaites po šio nutarimo paskelbimo Vyriausybės oficialiajame leidinyje pateikiamas toliau nurodytam asmeniui:

Ekonomikos, žemės ūkio ir inovacijų ministrui Dienst Regelingen (Reguliavimo tarnyba) Afdeling Recht & Rechtsbescherming (Teisės ir teisės apsaugos skyrius) Postbus 20401 2500 EK ’s Gravenhage

Prieštaravimas turi būti pasirašytas ir jame turi būti pateikta bent tokia informacija:

a) jį pateikusio asmens (subjekto) pavardė (pavadinimas) ir adresas;

b) data;

c) nutarimo, dėl kurio pateikiamas prieštaravimas, aprašymas ir

d) prieštaravimo priežastys.

Paskelbimas ir pateikimas susipažinti

Šis nutarimas paskelbiamas Vyriausybės oficialiajame leidinyje (Staatscourant) ir Ekonomikos, žemės ūkio ir inovacijų ministerijos interneto svetainėje. Prašymai išduoti šio nutarimo, įskaitant priedus, kopiją gali būti teikiami ir telefonu Ekonomikos, žemės ūkio ir inovacijų ministerijos Regionų ir erdvinio planavimo direkcijai (atsakingas asmuo – A. de Noord, A.deNoord@mineleni.nl).

Parašai

Remiantis nutarimu „Dėl 2012 m. Ekonomikos, žemės ūkio ir inovacijų ministerijos nurodymų, įgaliojimų ir pavedimų, skiriamų Generalinei gamtos ir regionų direkcijai“ (oland. Besluit mandaat, volmacht en machtiging voor het directoraat-generaal voor Natuur en Regio van het Ministerie van Economische Zaken, Landbouw en Innovatie 2012), Regionų ir erdvinio planavimo direkcijos direktorius įgaliojamas Ekonomikos, žemės ūkio ir inovacijų ministro vardu pasirašyti susijusius nutarimus, nurodytus „Nb-wet 1998“ 20 straipsnio antroje dalyje. Šis nutarimas priimamas remiantis pirmiau išvardytais teisės aktais.

Ekonomikos, žemės ūkio ir inovacijų ministras

Paaiškinimai

„Natura 2000“ teritorijos

Gamtinių teritorijų ir jose esančių rūšių apsauga reglamentuojama 1998 m. Gamtos apsaugos įstatymu (oland. santrumpa „Nb-wet 1998“). Noordzeekustzone ir Vlakte van de Raan teritorijose saugomos ypatingos gamtos vertybės, todėl remiantis „Nb-wet 1998“ 10a straipsniu jos apibrėžtos kaip „Natura 2000“ teritorijos. Minėtame nutarime apibrėžti buveinių ir rūšių, kurias būtina saugoti pagal Europos Sąjungos paukščių ir buveinių direktyvas, priežiūros tikslai.

Noordzeekustezone paskelbimas „Natura 2000“ teritorija

2009 m. vasario 25 d. nutarimu Nr. DRZO/2008–007 (Staatscourant, 2009, 38) tuometinis žemės ūkio, gamtos ir maisto kokybės ministras Noordzeekustzone teritoriją paskelbė specialiąja apsaugos zona pagal Buveinių direktyvos ir Paukščių direktyvos nuostatas.

2011 m. kovo 14 d. žemės ūkio ir užsienio prekybos ministras paskelbė nutarimą (Staatscourant, 2011, 4458), kuriuo iš dalies keičiamas ankstesnis 2009 m. vasario 25 d. nutarimas. Šiuo nutarimu, remiantis Buveinių direktyva ir Paukščių direktyva, pakeisti ankstesni nurodymai dėl Noordzeekustzone teritorijos paskelbimo specialiąja apsaugos zona. Šiame nutarime pakeistos teritorijos ribos ir suderinti išsaugojimo tikslai.

Šiame nutarime ypač svarbūs toliau išdėstyti išsaugojimo tikslai.

H1110_B Smėlio seklumos, nuolat užtvindomos paviršiniu jūros vandeniu

Tikslas: išsaugoti Noordzeekustzone teritorijos plotą ir pagerinti joje esančios H1110 tipo buveinės kokybę (B potipis).

Noordzeekustzone – tai svarbiausia H1110_B tipo buveinės teritorija Nyderlanduose: daugiau kaip pusė paskelbtos šio potipio buveinės yra Noordzeekustzone teritorijoje. Įvertinta, kad Europos interesas, susijęs su šio tipo buveine, yra labai didelis. Nuolat užtvindomų smėlio seklumų potipis (B potipis) pasitaiko išorinėse deltose prie žiočių. Nacionaliniu mastu šio potipio išsaugojimo būklė yra vidutiniškai nepalanki.

A001 Rudakakliai narai

Tikslas: buveinės teritorijos ir kokybės išlaikymas populiacijai išsaugoti.

Rudakakliai narai yra svarbūs tarptautiniu mastu ir labai svarbūs nacionaliniu mastu. Šios rūšies paukščiai šioje teritorijoje maitinasi. Nyderlanduose rudakakliai narai daugiausia paplitę Šiaurės jūros pakrantėse. Paskelbtoje Noordzeekustzone teritorijoje didelis šių paukščių tankumas dažnai pastebimas išorinėse deltose tarp Waddenzee salų, kur jie žvejoja skirtingų vandens telkinių sandūroje. Apskritai šios rūšies paukščių yra nedaug, tačiau paskutiniu metu visoje šalyje jų gausėja. Kadangi pakanka išsaugoti dabartinę padėtį, nacionaliniu lygmeniu atkūrimo užduotis neformuluojama.

A002 Juodakakliai narai

Tikslas: buveinės teritorijos ir kokybės išlaikymas populiacijai išsaugoti.

Juodakakliai narai labai svarbūs nacionaliniu lygmeniu. Šiai rūšiai tai yra maitinimosi teritorija. Nyderlanduose juodakakliai narai daugiausia paplitę Noordzeekustzone teritorijose. Absoliutūs skaičiai ir tendencijos nežinomos (taigi, nežinoma ir išsaugojimo būklė) dėl mažo skaičiaus ir susimaišymo su daug didesne rudakaklių narų populiacija. Kadangi pakanka išsaugoti dabartinę padėtį, nacionaliniu lygmeniu atkūrimo užduotis neformuluojama.

A062 Žilosios antys

Tikslas: buveinės teritorijos ir kokybės išlaikymas populiacijai išsaugoti.

Šiai rūšiai tai yra maitinimosi teritorija. Dešimtojo dešimtmečio viduryje Noordzeekustzone teritorijoje šių paukščių buvo santykinai daug, o IJsselmeer ir Waddenzee teritorijose jų skaičius daugiau ar mažiau mažėjo. Palyginti su paprastųjų gagų padėtimi, susidaro įspūdis, kad Noordzeekustzone teritorijoje šie paukščiai telkiasi, kai trūksta maisto kitose dviejose minėtose teritorijose, tačiau duomenų apie šią teritoriją yra pernelyg mažai. Pakanka išsaugoti dabartinę padėtį, nenustatyta, kad nacionaliniu lygmeniu šių paukščių išsaugojimo būklė būtų labai nepalanki.

A063 Paprastosios gagos

Tikslas: išsaugoti buveinės teritoriją ir kokybę, siekiant išsaugoti vidutinę 26 200 paukščių populiaciją (viduržiemio skaičiai).

Paprastosios gagos yra svarbios tarptautiniu mastu ir labai svarbios nacionaliniu mastu. Šiai rūšiai tai yra maitinimosi teritorija. Tais metais, kai paukščiai randa mažiau maisto Waddenzee teritorijoje, bet Noordzeekustzone teritorijoje būna daug kitų vėžiagyvių (pvz., geldučių), gana daug paprastųjų gagų minta Noordzeekustzone teritorijoje. Tai, kad pastaruoju metu Noordzeekustzone teritorijoje jų skaičius mažėja, gali reikšti, kad atsikuria mitybos būklė Waddenzee teritorijoje, tačiau populiacijos tendencijos to dar nerodo. Paprastųjų gagų skaičius Noordzeekustzone teritorijoje gali būti susijęs su prasta padėtimi Waddenzee teritorijoje, todėl čia nustatyta populiacijos atkūrimo užduotis, o Noordzeekustzone teritorijoje pakanka išlaikyti prieaugio skaičių. Pakanka išsaugoti dabartinę padėtį; nenustatyta, kad nacionaliniu lygmeniu šių paukščių išsaugojimo būklė šioje teritorijoje būtų labai nepalanki.

A065 Juodosios antys

Tikslas: išsaugoti buveinės teritoriją ir kokybę, siekiant išsaugoti vidutinę 51 900 paukščių populiaciją (viduržiemio skaičiai).

Juodosios antys yra svarbios tarptautiniu mastu ir labai svarbios nacionaliniu mastu. Šiai rūšiai tai yra maitinimosi teritorija. Joje telkiasi didžiausia Nyderlanduose juodųjų ančių kolonija. Šios rūšies paukščiai čia lankosi žiemą. Skaičiai labai svyruoja, o aiškių tendencijų neįmanoma nustatyti, iš dalies dėl to, kad turimi tik sausio mėn. duomenys. iš tiesų, skaičiai gali kisti dėl kintančio vėžiagyvių (įskaitant geldutes) skaičiaus. Šios rūšies išsaugojimo būklė nacionaliniu mastu yra vidutiniškai nepalanki.

Vlakte van de Raan teritorijos paskelbimas „Natura 2000“ teritorija

2011 m. kovo 14 d. nutarimu (Staatscourant, 2011, Nr. 4458) ekonomikos, žemės ūkio ir inovacijų ministras Vlakte van de Raan teritoriją paskelbė specialios apsaugos teritorija pagal Buveinių direktyvos nuostatas.

Šiame nutarime apibrėžti svarbūs toliau išdėstyti išsaugojimo tikslai.

H1110_B Smėlio seklumos, nuolat užtvindomos paviršiniu jūros vandeniu

Tikslas: išsaugoti Vlakte van de Raan teritorijos paviršiaus plotą ir joje esančios H1110 tipo buveinės kokybę (B potipis).

Įvertinta, kad Europos interesas, susijęs su šio tipo buveine, yra santykinai labai didelis. Nuolat užtvindomų smėlio seklumų potipis (B potipis) pasitaiko išorinėse deltose prie žiočių. Nacionaliniu mastu šio potipio išsaugojimo būklė yra vidutiniškai nepalanki.

Daugiau informacijos, susijusios su išsaugojimo tikslais, galima rasti nutarimuose, kuriais Noordzeekustzone ir Vlakte van de Raan teritorijos paskelbiamos „Natura 2000“ teritorijomis (www.synbiosys.alterra.nl/natura2000/gebiedendatabase).

Susitarimas „Dėl saugomose Šiaurės jūros teritorijose taikytinų žvejybos priemonių“ (VIBEG)

2008 m. birželio 5 d. žuvininkystės sektoriaus, už gamtą atsakingų institucijų ir valdžios institucijų atstovai pasirašė savanorišką susitarimą „Dėl tausios žvejybos Šiaurės jūroje“. Juo siekiama tausios ir socialiai atsakingos žvejybos Šiaurės jūroje. Viena iš susitarimo temų – bendras požiūris į Šiaurės jūroje esančias saugomas jūrų teritorijas. Buvo numatytas bendras procesas, per kurį turėjo būti nustatyti saugomoms teritorijoms Šiaurės jūroje taikytini tikslai ir priemonės, suprantant, kad šalims nepasiekus susitarimo sprendimą dėl tų tikslų ir priemonių priimtų valdžios institucijos.

Siekdamas paskatinti abipusį keitimąsi informacija ir padėti vykdyti nacionalinę ir tarptautinę politiką, 2009 m. ministras įsteigė VIBEG koordinavimo komitetą. Ją sudaro Pasaulio gamtos fondo, Šiaurės jūros fondo, žuvies prekybos sektoriaus, Žvejybos artelių federacijos, „IMARES Wageningen“ ir įvairių Ekonomikos, žemės ūkio ir inovacijų bei Infrastruktūros ir aplinkos ministerijų žinybų atstovai. Siekdamas prisidėti prie pakrantės zonoje vykstančio proceso, komitetas parengė susitarimą „Dėl saugomose Šiaurės jūros teritorijose taikytinų žvejybos priemonių“ (toliau – VIBEG susitarimas).

VIBEG susitarime nustatytos „Natura 2000“Noordzeekustzone teritorijos zonos, į kurias tam tikru laikotarpiu ar visą laiką arba tam tikrai žvejybos veiklai vykdyti nustatomi su patekimu į teritoriją susiję apribojimai, remiantis „Nb-wet 1998“ 20 straipsnio nuostatomis.

2011 m. gruodžio 15 d. raštu Parlamentui perduotas pasirašytas VIBEG susitarimas (Žemieji rūmai, 2011–2012 m. sesija, 29675, Nr. 140) ir krevečių žvejybos perspektyvos. Šiuo nutarimu siekiama įgyvendinti susitarimus dėl visų „Natura 2000“Noordzeekustzone ir Vlakte van de Raan teritorijų ar jų dalių uždarymo pagal „Nb-wet 1998“ įstatymo 20 straipsnio nuostatas. VIBEG susitarimas susijęs tik su žvejyba. Šis nutarimas taikomas plačiau – juo taip pat reglamentuojami patekimo į teritoriją siekiant vykdyti kitą nei žvejybos veiklą apribojimai.

Jūros dugno ardymas

Žvejyba natūraliai mažo dinamiškumo H1110_B tipo buveinės dalims suteikia papildomos dinamikos. Daroma prielaida, kad dėl jos kinta biologinė įvairovė ir daroma žala santykinai ilgaamžėms gyvūnijos ir augalijos rūšims, kurių populiacija atsikuria per ilgesnį laiką nei santykinai trumpiau gyvenančių rūšių. Priemonių iš dalies būtina imtis siekiant apriboti šią papildomą dinamiką, kurią lemia žvejyba jūros dugne. Be to, priemonės reikalingos galimam įvairių rūšių žvejybos tralais poveikiui šiose teritorijose sušvelninti. Todėl šio nutarimo nuostatomis papildomos atitinkamų licencijų, išduodamų pagal Gamtos apsaugos įstatymo nuostatas. sąlygos, susijusios su įvairia žvejybos tralais veikla.

Paukščių trikdymas

Tam tikra veikla gali trikdyti labai jautrius paukščius, pavyzdžiui, juodąsias antis, juodakaklius ir rudakaklius narus, kurių gausūs būriai žiemos laikotarpiu telkiasi Noordzeekustzone teritorijoje. Todėl patekimo į I zonos teritorijas apribojimas, nustatytas laikotarpiui nuo lapkričio 1 d. iki balandžio 1 d., taikomas bet kokiai veiklai, kuri gali daryti neigiamą poveikį minėtų rūšių paukščių populiacijoms.

Tyrimai ir stebėjimas

Siekiant fiksuoti iš anksto numatytą pažangą, susijusią su atitinkamų išsaugojimo tikslų įgyvendinimu ir plėtojimu, tiriamose teritorijose bus atliekama tyrimų ir stebėjimo veikla. Šiai veiklai netaikomas draudimas ardyti jūros dugną, jei tai būtina tyrimų ir stebėjimo veiklai vykdyti.

Išorinis poveikis

Išduodant licencijas siūlomiems projektams (kuriems privalomos licencijos), kurie (visi arba jų dalis) turėtų būti vykdomi greta atitinkamų 20 straipsnyje apibrėžtų teritorijų, turi būti atsižvelgiama į tą paskelbimą „Natura 2000“ teritorija, ir toks paskelbimas gali būti prielaida licencijai taikyti papildomus reikalavimus arba atsisakyti išduoti licenciją, dėl kurio pateiktas prašymas.

Reikalavimų vykdymo užtikrinimas

Siekiant užtikrinti reikalavimų vykdymą, komerciniuose žvejybos laivuose, atsižvelgiant į laivo ilgį, turi būti įrengta veikianti operacinė AIS ar VMS sekimo įranga arba juodosios dėžės. Kiaukutų gavybos laivuose ir moliuskų rinkimo laivuose turi būti juodosios dėžės. Juodosios dėžės įranga reguliariais intervalais turi registruoti laivo buvimo vietą; remiantis šių buvimo vietos įrašų modeliu galima ištirti, ar iš laivo buvo žvejota arba buvo atliekamas natūralus išvalymas. Trumpesniuose nei 12 m laivuose tokia įranga neprivaloma.

Tikslus komercinės žvejybos zonų ir tiriamų teritorijų buvimo vietos nustatymas

Po to, kai pagal „Nb-wet 1998“ bus nustatytos komercinės žvejybos zonų ir tiriamų teritorijų tikslios buvimo vietos „Natura 2000“Noordzeekustzone ir Vlakte van de Raan teritorijose, jos bus nustatytos pagal Žvejybos įstatymą priimtame papildomame nutarime arba įtrauktos į atitinkamą valdymo planą (jei jos nėra įtrauktos į šio nutarimo priedą).

„Natura 2000“Noordzeekustzone teritorijoje esančios tiriamos teritorijos yra paskelbtos ir visos priklauso I zonai. „Natura 2000“Vlakte van de Raan teritorijoje esančios tiriamos teritorijos yra paskelbtos iš dalies. Jau paskelbtos tiriamos teritorijos ir atitinkamos koordinatės nurodomos šio nutarimo priede ir yra šio nutarimo dalis.

„Natura 2000“Vlakte van de Raan teritorijoje komercinei žvejybai skirtos zonos dar nenustatytos. Nustačius ir paskelbus visas Vlakte van de Raan teritorijoje esančias tiriamas zonas, jos bus patvirtintos papildomu nutarimu ir įtrauktos į atitinkamą valdymo planą.

Draudimas žvejoti naudojant elektros energiją

Jei Europos Sąjungoje nustatytas draudimas žvejoti naudojant elektros energiją būtų panaikintas, ne vėliau kaip per vienus metus po ES draudimo panaikinimo „Natura 2000“Noordzeekustzone ir Vlakte van de Raan teritorijose būtų visiškai uždrausta žvejyba tralais, naudojant prieš gruntlynį velkamas grandines.

Žvejyba naudojant elektros energiją Europos Sąjungoje vis dar tebėra uždrausta. Šiuo metu Nyderlanduose šio draudimo išimtis taikoma eksperimentinei žvejybai tralais su elektros srovėsimpulsais. Kai tik bus panaikintas draudimas žvejoti naudojant elektros energiją, galės būti išplėsta žvejyba tralais su elektros srovėsimpulsais ir palaipsniui bus nutraukta žvejyba tralais, naudojant prieš gruntlynį velkamas grandines. Po draudimo panaikinimo bus nustatytas daugiausia vienų metų pereinamasis laikotarpis, po kurio žvejyba tralais, naudojant prieš gruntlynį velkamas grandines, „Nature 2000“Noordzeekustzone ir Vlakte van de Raan teritorijose bus visiškai uždrausta. Apie tokį draudimą bus paskelbta Ekonomikos, žemės ūkio ir inovacijų ministerijos interneto svetainėje ir oficialiajame leidinyje Staatscourant, taip pat žvejybos organizacijų naudojamomis vidaus ir užsienio informavimo priemonėmis, skirtomis tiek žvejams, tiek kitoms suinteresuotosioms šalims.

Pranešimas apie žvejybos priemones

Šiame nutarime apibrėžtos priemonės susijusios su tam tikrais apribojimais, taikomais žvejybos sektoriui, įskaitant žvejus iš kitų Europos Sąjungos valstybių narių. Užsienio šalių žvejai taip pat turi laikytis šiame nutarime nustatyto draudimo patekti į tam tikras teritorijas, nes jis susijęs su Nyderlandų teritorija. Dėl šios priežasties apie šias priemones taip pat turi būti pranešta pagal Reglamento (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką 9 straipsnio 1 dalį. Kitų valstybių narių žvejams turi būti suteikta galimybė reaguoti į priemones, kurių turi būti imamasi pagal šį nutarimą dėl ribojamo patekimo į tam tikras teritorijas.

Paaiškinimai

Skirstymas Į zonas visų pirma darys įtaką žvejybai, taip pat laivams ir kitai veiklai. Toliau prie kiekvienos žvejybos veiklos rūšies ir laivų nurodoma, kur, kaip ir kokiais laikotarpiais atitinkama veikla gali būti vykdoma „Natura 2000“Noordzeekustzone ir Vlakte van de Raan teritorijose.

Žvejyba tralais, naudojant prieš gruntlynį velkamas grandines, leidžiama:

— „Natura 2000“Noordzeekustzone teritorijoje – iki 2014 m. sausio 1 d. už tiriamų teritorijų ribų III zonoje greta Peteno ir Eierlandsegat;

— „Natura 2000“Noordzeekustzone teritorijoje: už I, II ir III zonų ribų – iki 2016 m. sausio 1 d., už tiriamų teritorijų ribų – pagal licenciją, išduotą remiantis Gamtos apsaugos įstatymu;

— „Natura 2000“Vlakte van de Raan teritorijoje – iki 2016 m. sausio 1 d. už tiriamų teritorijų ribų pagal licenciją, išduotą remiantis Gamtos apsaugos įstatymu.

Krevečių žvejyba leidžiama:

— tiriamose teritorijose, esančiose „Natura 2000“Noordzeekustzone ir Vlakte van de Raan teritorijose, jei jis būtinas tyrimų tikslais;

— „Natura 2000“Noordzeekustzone teritorijoje: II ir III zonose, už tiriamų teritorijų ribų – iki 2014 m. sausio 1 d.; III zonoje – pagal licenciją, išduotą remiantis Gamtos apsaugos įstatymu (taip pat žr. 4 straipsnio a punktą);

— „Natura 2000“Noordzeekustzone teritorijoje – nuo 2015 m. II zonos teritorijose pagal licenciją, išduotą remiantis Gamtos apsaugos įstatymu, jeigu tyrimas neginčijamai rodo, jog krevečių žvejyba ritėmis nedaro neigiamo poveikio jūros dugnui ir jo faunai;

— „Natura 2000“Noordzeekustzone teritorijoje – už I, II ir III zonų teritorijų ribų;

— „Natura 2000“Vlakte van de Raan teritorijoje – už tiriamų teritorijų ribų pagal licenciją, išduotą remiantis Gamtos apsaugos įstatymu.

Žvejyba tralais, taikant geriausius prieinamus metodus ir žvejybos praktiką, leidžiama:

— tiriamose teritorijose, esančiose „Natura 2000“Noordzeekustzone ir Vlakte van de Raan teritorijose, bet tik jei ji būtina tyrimų tikslais;

— „Natura 2000“Noordzeekustzone teritorijoje – II zonos teritorijoje prie Peteno (priede pateikiamame žemėlapyje žalios spalvos linijomis kryžmai užbrūkšniuotas plotas – II** zona) žvejyba tralais su elektros srovėsimpulsais leidžiama iki 2016 m. sausio 1 d.;

— „Natura 2000“Noordzeekustzone teritorijoje – III zonos teritorijose ir už jų ribų, už tiriamų teritorijų ribų;

— „Natura 2000“Noordzeekustzone teritorijoje – už I ir II zonų teritorijų ribų, už tiriamų teritorijų ribų;

— „Natura 2000“Vlakte van de Raan teritorijoje – už tiriamų teritorijų ribų pagal licenciją, išduotą remiantis Gamtos apsaugos įstatymu.

Pelaginių rūšių žuvų žvejyba tralais leidžiama:

— tiriamose teritorijose, esančiose „Natura 2000“Noordzeekustzone ir Vlakte van de Raan teritorijose, bet tik jei ji būtina tyrimų tikslais;

— „Natura 2000“Noordzeekustzone teritorijoje – už I, II ir III zonų teritorijų ribų;

— „Natura 2000“Noordzeekustzone teritorijoje: II ir III zonų teritorijose, išskyrus pelaginių rūšių žuvų žvejybą naudojant žvejybos įrenginius, taip pat tinkamus žvejoti jūros dugne;

— „Natura 2000“Vlakte van de Raan teritorijoje – už tiriamų teritorijų ribų.

Vėžiagyvių žvejyba leidžiama:

— „Natura 2000“Noordzeekustzone teritorijoje – III zonos teritorijose už tiriamų teritorijų ribų ir tik tuo atveju, jei ši veikla reguliuojama pagal licenciją, išduotą remiantis Gamtos apsaugos įstatymu, arba pagal valdymo planą, išskyrus geldučių rinkimą III zonos teritorijoje prie Amelando;

— „Natura 2000“Noordzeekustzone teritorijoje – už I, II ir III zonų teritorijų ribų ir tik tuo atveju, jei ši veikla reguliuojama pagal licenciją, išduotą remiantis Gamtos apsaugos įstatymu, arba pagal valdymo planą;

— „Natura 2000“Vlakte van de Raan teritorijoje - už tiriamų teritorijų ribų, jei ši veikla reguliuojama pagal licenciją, išduotą remiantis Gamtos apsaugos įstatymu, arba pagal valdymo planą.

Kiaukutų gavyba leidžiama:

— „Natura 2000“Noordzeekustzone teritorijoje – iki 2014 m. sausio 1 d. nuo balandžio 1 d. iki lapkričio 1 d. I zonoje ir tik laikantis koncesijos sąlygų;

— „Natura 2000“Noordzeekustzone teritorijoje – iki 2014 m. sausio 1 d. II ir III zonose ir tik laikantis koncesijos sąlygų;

— nuo 2014 m. sausio mėn. 1 d. II ir III zonose, laikantis koncesijos sąlygų ir turint pagal Gamtos apsaugos įstatymo nuostatas išduotą licenciją;

— „Natura 2000“Vlakte van de Raan teritorijoje – už tiriamų teritorijų ribų pagal licenciją, išduotą remiantis Gamtos apsaugos įstatymu, arba pagal valdymo planą.

Statomuosius žvejybos įrankius už tiriamų teritorijų ribų leidžiama naudoti:

— „Natura 2000“Noordzeekustzone teritorijoje – už I zonos teritorijų ribų;

— „Natura 2000“Noordzeekustzone teritorijoje – II ir III zonose;

— „Natura 2000“Vlakte van de Raan teritorijoje – pagal licenciją, išduotą remiantis Gamtos apsaugos įstatymo nuostatomis.

Žvejyba rankinėmis ūdomis leidžiama:

— „Natura 2000“Noordzeekustzone teritorijoje – tik už I zonos teritorijų ribų;

— „Natura 2000“Noordzeekustzone teritorijoje – II ir III zonų teritorijose ir už jų ribų;

— „Natura 2000“Vlakte van de Raan teritorijoje.

Moliuskų lervų rinkimo įrenginius eksploatuoti leidžiama:

— „Natura 2000“Noordzeekustzone teritorijoje – II ir III zonose, už tiriamų teritorijų ribų;

— „Natura 2000“Noordzeekustzone teritorijoje – už I, II ir III zonų teritorijų ribų ir už tiriamų teritorijų ribų;

— „Natura 2000“Vlakte van de Raan teritorijoje – už tiriamų teritorijų ribų pagal licenciją, išduotą remiantis Gamtos apsaugos įstatymo nuostatomis.

Smėlio papildymo laivams plaukti leidžiama:

— be galimybių, sudarytų visiems laivams, smėlio papildymo laivams dar sudaroma galimybė nuo balandžio 1 d. iki lapkričio 1 d. perplaukti kintamu koridoriumi.

Visiems laivams plaukti leidžiama:

— „Natura 2000“Noordzeekustzone teritorijoje – kol bus priimtas Noordzeekustzone teritorijos valdymo planas, visus metus visiems laivams galima praplaukti greta pakrantės iš vienos teritorijos į kitą tik per I zonos teritoriją, esančią prie Peteno, nežvejojant ir supakavus žvejybos įrankius ar laikant juos tokios būklės, kad nebūtų galima jų greitai panaudoti;

— „Natura 2000“Noordzeekustzone teritorijoje – patvirtinus Noordzeekustzone teritorijos valdymo planą, į kitas I zonos teritorijas, nesančias prie Peteno, laivai galės įplaukti tik nuo balandžio 1 d. iki lapkričio 1 d.;

— „Natura 2000“Noordzeekustzone teritorijoje – perplaukti ir nuleisti inkarą II ir III zonose už tiriamų teritorijų ribų;

— „Natura 2000“Noordzeekustzone teritorijoje – plaukti ir nuleisti inkarą už I, II ir III zonų teritorijų ribų ir už tiriamų teritorijų ribų;

— Vlakte van de Raan teritorijoje – pagal 6 straipsnio nuostatas

Bendroji informacija, susijusi su licencijos išdavimo procedūra pagal „Nb-wet 1998“ nuostatas

Įvairiuose šio nutarimo, kuriuo apibrėžiami apribojimai, straipsniuose nurodoma sąlyga, kad tam tikra veikla leidžiama tik tada, kai jai vykdyti išduota licencija pagal Gamtos apsaugos įstatymą. Toliau išdėstyta išsamesnė informacija apie tvarką ir reikalavimus, susijusius su tokia licencijos išdavimo procedūra ir kompetentingos institucijos atliekamu vertinimu.

Bendrą informaciją apie licencijos išdavimo tvarką pagal 1998 m. Gamtos apsaugos įstatymo nuostatas, taip pat su konkrečiomis „Natura 2000“ teritorijomis susijusią informaciją galima rasti internete:

www.noordzeenatura2000.nl,

http://www.synbiosys.alterra.nl/natura2000/default.aspx?main=gebieden

Buveinių direktyvos 6 straipsnio 3 dalyje nustatytas reikalavimas, pagal kurį planams ar projektams, kurie tiesiogiai nesusiję su teritorijos valdymu arba nebūtini teritorijai valdyti, bet kurie individualiai arba kartu su kitais planais ar projektais gali turėti reikšmingą poveikį teritorijos valdymui, turėtų būti atliekamas jų galimo poveikio teritorijai įvertinimas, atsižvelgiant į teritorijos išsaugojimo tikslus.

Atsižvelgiant į poveikio teritorijai vertinimo išvadas ir remiantis 4 dalies nuostatomis, kompetentingos nacionalinės institucijos pritaria planui ar projektui tik iš anksto įsitikinusios, kad jis neigiamai nepaveiks susijusios teritorijos gamtinių savybių.

Pirma išdėstytas reikalavimas, susijęs su išankstiniu pritarimu, perkeltas į „Nb-wet 1998“ 19d straipsnį ir apibrėžtas kaip licencijos priemonė. Šio įstatymo 19f straipsnyje nustatyta, kad prašymą pateikiantis asmuo yra atsakingas už tai, kad prie jo prašymo išduoti licenciją būtų pridėtas atitinkamas vertinimas.

Ekonomikos, žemės ūkio ir inovacijų ministerijos ir susijusių provincijų institucijų kompetencijos, susijusios su licencijų išdavimu, nustatytos ministerijos nutarime „Dėl licencijų, išduodamų pagal 1998 m. Gamtos apsaugos įstatymą“. Jame apibrėžtos įvairios veiklos kategorijos ir vietos, kurių atžvilgiu centrinės valdžios institucijos yra kompetentingos institucijos; visa kita veikla priskiriama atitinkamos provincijos administracijos kompetencijai. Svarbu pabrėžti, kad ministerijos išskirtinei kompetencijai priklauso visa veikla tose Nyderlandų „Natura 2000“Noordzeekustzone teritorijos dalyse, kurios nėra priskirtos provincijoms.

Iš pradžių projekto arba veiklos iniciatorius turi su kompetentinga valdžios institucija išsiaiškinti, ar iš tiesų reikalinga licencija. Jis tai gali padaryti oficialiai (pateikęs prašymą įvertinti, ar reikalinga licencija) arba neoficialiai (telefonu ar elektroniniu paštu arba tiesiogiai susitikęs su kompetentingos valdžios institucijos atstovais). Pareiškėjui pageidaujant, kompetentinga institucija gali atsakyti raštu. Jei tokią pačią veiklą „Natura 2000“ teritorijoje vykdo keli individualūs asmenys (pvz., žvejai), kurie savo interesams atstovauti yra pasirinkę asociaciją, su ja kompetentinga institucija paprastai palaikys ryšius. Daugeliu atvejų tokios organizacijos taip pat yra įgaliotos teikti prašymus išduoti licenciją, tačiau licencijas gali turėti tik individualūs žvejai arba žvejybos įmonės.

Jei kompetentinga institucija prieina prie išvados, kad tam tikrai veiklai ar projektui vykdyti privaloma licencija, paraiškos teikėjas turi atlikti ir pateikti tinkamą veiklos vertinimą. Dažnai tokį poveikio aplinkai vertinimą pareiškėjo užsakymu atlieka konsultacijų aplinkos klausimais biurai. Tokias dokumento rengimo išlaidas padengia pareiškėjas. Siekdama palengvinti tokio poveikio vertinimo rengimą, ministerija internete paskelbė poveikio indikatorių http://www.synbiosys.alterra.nl/natura2000/effectenindicator.aspx?subj=effectenmatrix.

Be to, Nyderlandų „Natura 2000“ koordinavimo grupė parengė įvairių priemonių ir paskelbė jas, siekdama paaiškinti tam tikras svarbias sąvokas

http://www.natura2000.nl/pages/gereedschap.aspx.

Nė vienas iš šių informacijos šaltinių nėra parengtas anglų kalba. Tad norint jais naudotis reikalingas vertimas.

Daugeliu atvejų, prieš pateikiant oficialų (raštišką) prašymą išduoti licenciją, per vieną ar kelis susitikimus su kompetentingos institucijos atstovais turi būti aptartas atitinkamo vertinimo projektas. Atitinkamame vertinime nurodomas visas (galimas) veiklos poveikis galiojantiems atitinkamos (-ų) „Natura 2000“ teritorijos (-ų) išsaugojimo tikslams; jei reikia, nurodomos galimos švelninančios aplinkybės ar priemonės, o tam tikrais atvejais, pvz., jei padaroma išvada apie reikšmingą poveikį, atliekamas alternatyvių vietovių, nacionalinių interesų ir žalos gamtai atlyginimo įvertinimas.

Pateikus oficialų prašymą ir papildomus dokumentus kompetentinga institucija patikrina, ar pateiktoji informacija yra išsami ir teisinga. Paskui ji dokumentų kopijas persiunčia įvairioms suinteresuotosioms šalims, prašydama jų pateikti savo nuomonę. Gamtosaugos organizacijoms ir kitoms suinteresuotosioms šalims suteiktas 6 savaičių terminas pastaboms teikti, provincijų ir susijusių savivaldybių administracijoms nustatytas atitinkamas 8 savaičių terminas.

Daugeliu atvejų kompetentinga institucija per 13 savaičių po prašymo išduoti licenciją gavimo turi priimti atitinkamą sprendimą. Šį terminą kompetentinga institucija gali pratęsti dar 13 savaičių.

Priėmus oficialų sprendimą dėl prašymo išduoti licenciją, suinteresuotoji šalis per 6 savaites gali pateikti prieštaravimą. Priėmus sprendimą dėl prieštaravimo, minėta šalis per 6 savaites gali pateikti apeliaciją Valstybės tarybos Administracinių apeliacijų skyriui.

Pirminiame sprendime dėl prašymo išduoti licenciją išdėstomos sąlygos ir prie jo pridedamas priedas, kuriame pateikiami kompetentingų valdžios institucijų argumentai, kuriais remiantis priimtas sprendimas. Tos sąlygos, pavyzdžiui, gali būti susijusios su reikalavimu vykdant veiklą laive turėti licencijos kopiją; reikalavimu turėti tam tikro tipo operacinę sužvejoto laimikio registracijos ar navigacijos sistemą; reikalavimu pranešti tam tikrą su žvejyba susijusią informaciją, jei nukrypstama nuo licencijos reikalavimų; įpareigojimu žvejoti tam tikrose teritorijose arba su draudimu žvejoti tam tikrose teritorijose; įpareigojimu laikytis konkretaus su trikdymu susijusio atstumo iki paukščių ir (arba) ruonių buvimo vietų; įpareigojimu žvejoti naudojant konkrečią žvejybos įrangą; įpareigojimu laikytis kvotos tam tikrais laikotarpiais ar tam tikrose teritorijose, taip pat sąlygos, susijusios su licencijos galiojimu konkrečiomis dienomis, dienų dalimis ar konkrečiais laikotarpiais.

Valdymo planai skelbiami Ekonomikos, žemės ūkio ir inovacijų ministerijos interneto svetainėje. Tai, ar tam tikra veikla turi būti reguliuojama pagal licenciją ar pagal valdymo planą, sprendžia kompetentinga institucija. Kai bus parengtas valdymo planas, išsamesnės informacijos bus galima rasti pačiame valdymo plane.

Užsienio šalių žvejybos laivams taikoma pranešimų teikimo tvarka

Pirmiau aprašyta paraiškų gauti licencijas teikimo procedūra pagal „Nb-wet 1998“ galioja visiems laivams, turintiems teisę žvejoti (žr. Pagrindų reglamento (EB) Nr. 2371/2002 I priedą). Nyderlandų žvejybos asociacijos prašymą išduoti licenciją tam tikrai žvejybos veiklai vykdyti gali pateikti ir užsienio šalių žvejybos laivų vardu. Atitinkamai šie žvejai arba nedelsiant įtraukiami į licencijų turėtojų sąrašą, kuris pridedamas prie licencijos (jei tų žvejų duomenis licencijos išdavimo procedūros metu susijusi Nyderlandų asociacija pristatė kompetentingai institucijai) arba jie (ir jų duomenys) į tą sąrašą įtraukiami po to, kai apie juos pranešama kompetentingai institucijai el. paštu (access_natura2000_NETH@mineleni.nl). Užsienio šalių žvejams galioja tokie patys su licencija susiję reikalavimai.

Informacijos, susijusios su patekimo apribojimų pakeitimais, teikimas

Atsižvelgiant į būsimus patekimo apribojimus, keli šio nutarimo straipsniai skirti būsimiems veiksmams (pvz., valdymo plano patvirtinimui), kuriems dar negalima nustatyti tikslaus atlikimo laiko. Patekimo apribojimų pakeitimai, kuriems dar nėra nustatytas tikslus atlikimo laikas, bus skelbiami interneto svetainėje https://circabc.europa.eu/faces/jsp/extension/wai/navigation/container.jsp ir Nyderlandų Vyriausybės oficialiajame leidinyje Staatscourant; Nyderlandų bei užsienio šalių žvejybos organizacijos informaciją teikia per savo informavimo priemones tiek Nyderlandų, tiek užsienio šalių žvejams ir kitoms suinteresuotosioms šalims.

Straipsnių išaiškinimas

1 straipsnis

Šiame straipsnyje pateikiamos kai kurių svarbių šio nutarimo sąvokų apibrėžtys.

2 straipsnis

Šiame straipsnyje reglamentuojami patekimo į I zonos teritorijomis apribojimai. Bendras visų I zonos teritorijų plotas yra apie 145 km2, t. y. 10 % „Natura 2000“Noordzeekustzone teritorijos ploto.

I zonos teritorijose, išskyrus dalį, būtiną žvejybos tyrimams atlikti, uždraudžiama bet kokia žvejybos veikla. VIBEG susitarime aiškiai nustatyta, kad žvejyba naudojant statomuosius žvejybos įrankius ir ūdas I zonos tose teritorijose neturi vykti.

Uždarant I zonos teritorijas norima kuo labiau sumažinti trikdžius, siekiant pagerinti H1110_B tipo buveinės kokybę ir netrikdyti jautrių paukščių, tokių kaip rudakakliai ir juodakakliai narai, žilosios antys, gagos ir juodosios antys, tiesiogiai ar netiesiogiai susijusių su galimomis vėžiagyvių buvimo vietomis. Teritorijų naudojimas kitais nei žvejybos tikslais bus apribotas dėl pirmiau išvardytų išsaugojimo ir plėtros tikslų ir bus įtrauktas į atitinkamą valdymo planą arba reguliuojamas išduodant licenciją pagal Gamtos apsaugos įstatymą.

Norint kuo mažiau trikdyti vystymąsi, taip pat neleidžiama mažame aukštyje virš teritorijos vykdyti veiklos, kuri iš esmės gali trikdyti jūrines antis. Todėl šios teritorijos uždarytos ir civilinei aviacijai, nebent skrendama didesniame nei 300 m aukštyje pagal Bendrosios aviacijos elgesio kodeksą, kuriuo reglamentuojamas atsakingas skraidymas. Ketinama 300 m ribą padidinti iki 450 m – tokia riba dabar galioja virš Waddenzee teritorijos, dėl kurios priimami svarbiausi planavimo sprendimai. Kai Aviacijos įstatyme bus nustatyti atitinkami reikalavimai, civilinei aviacijai virš Noordzeekustzone taip pat bus taikoma 450 m riba. Karinės aviacijos oro eismas pagal 11 straipsnio nuostatas leidžiamas operaciniais tikslais. Pratybos su kariniais orlaiviais (įskaitant paieškos ir gelbėjimo operacijas) turi vykti už I zonos teritorijos ribų.

Patekimo apribojimo išimtys taikomos žuvininkystės tyrimams.

Kiaukutų gavyba leidžiama iki 2014 m. sausio 1 d. maždaug 20 ha teritorijoje prie Schirmonikogo tose vietose, kuriose iki tos dienos galioja koncesija (žr. prie Trečiojo politikos dokumento dėl Waddenzee teritorijos (oland. PKB Derde Nota Waddenzee) pridedamą 18 žemėlapį) ir kurios sutampa su atitinkama I zonos teritorija. Atitinkamos teritorijos, kuriose galioja koncesija, nustatytos Nacionaliniame kiaukutų gavybos politikos dokumente. Tame dokumente nurodyta, kokiose teritorijose leidžiama kiaukutų gavyba ir kokie leidžiami metiniai gavybos kiekiai. Be to, nustatomos svarbiausios licencijoms taikytinos sąlygos. Dėl galimo (nardančių) jūrinių ančių trikdymo kiaukutų gavyba leidžiama tik nuo balandžio 1 d. iki lapkričio 1 d.

(Vamzdynų) linijų tiesimas ir techninė priežiūra toliau leidžiami su sąlyga, kad turima pagal Gamtos apsaugos įstatymą išduota licencija. Tai taikoma laikiniems projektams, kuriuos vykdant dugnas ardomas tik tam tikruose taškuose ir kurie valdomi pagal valstybinius koordinavimo nutarimus. Tokie projektai yra valstybinės reikšmės.

Be to, laivams leidžiama į atitinkamas teritorijas patekti ir per jas perplaukti nuo balandžio 1 d. iki lapkričio 1 d., nes tuo laikotarpiu pažeidžiamų paukščių, tokių kaip jūrinės antys, juodakakliai ir rudakakliai narai, trikdymo poveikis yra itin mažas dėl to, kad šių paukščių tuo laikotarpiu dažniausiai nebūna.

Draudimo perplaukti per teritoriją nuo lapkričio 1 d. iki balandžio 1 d., išimtis taikoma tik I zonos teritorijai prie Peteno – čia visus metus galima perplaukti į kitas teritorijas. Ši nuostata galioja visiems laivams, t. y. ir žvejybos laivams, vis dėlto perplaukdami minėtą teritoriją jie neturi žvejoti, o žvejybos įrankiai turi būti supakuoti taip arba būti tokios būklės, kad jų nebūtų įmanoma greitai panaudoti. Ši išimtis taikoma teritorijai ties Petenu, nes kiti laivybos maršrutai yra per ilgi.

Draudimas laivams perplaukti teritorinius vandenis savaime prieštarauja Tarptautinei jūrų teisės konvencijai, (tarptautiniams) laivams garantuojančiai laisvą plaukimą. Vis dėlto, nepažeisdamos oficialios 12 mylių nuo pakrantės ribos ir remdamosi savo šalies teisės aktais, valstybės turi teisę nustatyti laivybos apribojimus. Visos 1 zonos teritorijos be abejonių patenka į 12 mylių ribos atskiriamą zoną. Tokie tranzito apribojimai bus derinami su Tarptautine jūrų organizacija (angl. IMO).

Smėlio papildymas – tai veikla, būtina pakrantės saugai užtikrinti, todėl nacionaliniu lygmeniu ji yra svarbi. Be to, smėlio papildymas, kitaip nei, pavyzdžiui, komercinė žvejyba, nėra nuolatinė veikla. Smėlio papildymas vienoje vietoje atliekamas vidutiniškai 1 kartą per 4 metus ir trunka nuo kelių savaičių iki kelių mėnesių. „Natura 2000“Noordzeekustzone teritorijos valdymo plano poveikio analizėje nurodyta, kad trikdymui jautriausios paukščių rūšys, esančios I zonos teritorijose, 1 500 m atstumu nebejunta laivų keliamų trikdžių. Todėl, siekiant išvengti trikdymo, nustatant kintamo koridoriaus vietą bus atsižvelgta į šiuos minimalius atstumus iki paukščių (jūrinių ančių) telkimosi vietų. Be to, centinė valdžia siekia, kad jautriu žiemos laikotarpiu šie koridoriai būtų kuo mažiau naudojami.

3 straipsnis

Šiame straipsnyje reglamentuojami patekimo į II zonos teritorijas apribojimai. Bendras visų II zonos teritorijų plotas yra apie 216 km2, t. y. 15 % visos „Natura 2000“Noordzeekustzone teritorijos ploto.

Uždarytose II zonos teritorijose visiškai draudžiama žvejyba jūros dugne ir kita veikla, kuria ardomas jūros dugnas.

Tikslas – kuo mažiau trikdomas šių teritorijų vystymasis, atitinkamai siekiant patobulinti H1110_B tipo buveinės kokybę. Kita veikla turi būti kuo labiau pritaikyta šiam tikslui; ji nurodyta šiame straipsnyje ir bus įtraukta į atitinkamą valdymo planą.

II zonos teritorijoje prie Peteno (priede pateikiamame žemėlapyje žalios spalvos linijomis kryžmai užbrūkšniuotas plotas: II zona**) žvejyba, naudojant elektros srovės impulsus, leidžiama iki 2016 m. sausio 1 d. Šios II zonos teritorijos plotas yra apie 49 km2, t. y. 3 % „Natura 2000“Noordzeekustzone teritorijos ploto. Ši išimtis padaryta atsižvelgiant į tai, kad ją supanti teritorija paskelbta III zona. Todėl atitinkamai praplečiama teritorija, kurioje draudžiama žvejoti, naudojant prieš gruntlynį velkamas grandines.

Pelaginių rūšių žuvų žvejyba naudojant tralus II zonoje leidžiama tik tais atvejais, kai ji vykdoma naudojant žvejybos įrankį, kuris nėra skirtas žvejybai jūros dugne. II zonos teritorijoje pelaginių rūšių žuvų žvejybai naudojant įrankį, kuris taip pat yra skirtas žvejybai jūros dugne (pvz., tinklai su ritėmis), ne kiekvienu atveju įmanoma ištirti, ar II zonoje (buvo) žvejojama tralais, ar ne.

Įprasta krevečių žvejyba šiose teritorijose gali vykti tik iki 2014 m. sausio 1 d. Tą dieną galios netenka tik Nyderlandų krevečių žvejams pagal Gamtos apsaugos įstatymą išduodama licencija. Nuo 2015 m. krevetes vėl bus leidžiama žvejoti II zonos teritorijose, gavus licenciją pagal Gamtos apsaugos įstatymą, jei tyrimu bus neginčijamai įrodyta, kad krevečių žvejyba ritėmis nedaro akivaizdaus neigiamo poveikio jūros dugnui ir dugno faunai. Šį tyrimą turi pradėti, atlikti ir finansuoti patys (Nyderlandų arba užsienio šalių) krevečių žvejybos sektoriaus atstovai. Kompetentinga institucija vertins, ar šiuo tyrimu įvykdytas pirmiau nurodytas įpareigojimas pateikti įrodymus, kai ji vertins remiantis Gamtos apsaugos įstatymu teikiamas paraiškas išduoti licencijas nuo 2014 m. sausio 1 d. atitinkamose teritorijose vykdyti krevečių žvejybos veiklą. Nors pirmiau minėto tyrimo rezultatų dar neturima, atsižvelgiant į tų teritorijų išsaugojimo tikslus galima teigti, kad licencijos yra svarbios, nes krevečių žvejyba šiose teritorijose gali pabloginti natūralių buveinių ir tam tikrų rūšių gyvūnų buveinių kokybę arba daryti labai didelį poveikį rūšims, dėl kurių šios teritorijos paskelbtos saugomomis teritorijomis. Nuo 2014 m. sausio 1 d. išduodant tokias licencijas gali būti nustatytos švelninančios priemonės.

Koncesija dėl kiaukutų gavybos (žr. Trečiojo politikos dokumento dėl Waddenzee teritorijos žemėlapį Nr. 18) netenka galios 2014 m. sausio 1 d. Vėliau kiaukutų gavyba gali būti it toliau vykdoma teritorijose, kurioms taikoma koncesija, jei turima pagal Gamtos apsaugos įstatymą išduota licencija. Atitinkamos teritorijos, kurioms taikoma koncesija, nustatytos nacionaliniame kiaukutų gavybos politikos dokumente; tame dokumente nurodoma, kokiose teritorijose ir kokie kiaukutų kiekiai per metus gali būti gaunami, taip pat nurodomos svarbiausios licencijose nustatytas sąlygos.

(Vamzdynų) linijų tiesimo ir techninės priežiūros veikla ir toliau leidžiama, jei turima pagal Gamtos apsaugos įstatymą išduota licencija. Tai taikoma laikiniems projektams, kuriuos vykdant dugnas ardomas tik tam tikruose taškuose ir kurie valdomi pagal nacionalinius koordinavimo nutarimus. Tai yra valstybinės reikšmės projektai.

Kitais atvejais patekti į teritorijas ir per jas perplaukti leidžiama visiems laivams, įskaitant žvejybos laivus.

Žvejyba, naudojant statomuosius žvejybos įrankius, moliuskų lervų rinkimo įrenginių eksploatavimas ir laivų inkaro nuleidimas ir toliau leidžiami, nes šiais atvejais į dugną įsiskverbiama tik tam tikruose taškuose ir retai.

4 straipsnis

Šiame straipsnyje reglamentuojami patekimo į III zonos teritorijas apribojimai. Visų III zonos teritorijų plotas yra apie 407 km2, t. y. 28 % visos „Natura 2000“Noordzeekustzone teritorijos ploto.

III zonos uždarytos teritorijos skirtos plėtoti naujoves, užtikrinti, kad vykdant žvejybos veiklą būtų taikomi tik geriausi prieinami metodai ir geriausia žvejybos praktika. Konkrečiu metu geriausius metodus ir geriausią žvejybos praktiką turi įvertinti kompetentinga institucija, t. y. Ekonomikos, žemės ūkio ir inovacijų ministerija. Ji tai atlieka per licencijos išdavimo procedūrą, vykdomą pagal Gamtos apsaugos įstatymą, atsižvelgdama į kiekviena toje zonoje vykdomą konkrečią žvejybos veiklą. Žvejai, norintys, kad jų nauji žvejybos įrankiai būtų priskirti prie geriausių prieinamų metodų ir (arba) geriausios žvejybos praktikos, turi raštu kreiptis į Ekonomikos, žemės ūkio ir inovacijų ministeriją (Postbox 20401, The Hague, the Netherlands), prašydami kompetentingos valdžios institucijos patvirtinimo. Kartu su prašymu turi būti pateikta tyrimo ataskaita, kurioje būtų nurodyta, kad atitinkamas žvejybos įrankis daro dar mažesnį (galimą) žalingą poveikį, susijusį su atitinkamų „Natura 2000“ teritorijų išsaugojimo tikslais, nei atitinkamos licencijos išdavimo metu naudojami žvejybos įrankiai.

Leidžiama visų rūšių žvejybos veikla, kurią vykdant neardomas jūros dugnas.

Žvejyba tralais, naudojant prieš gruntlynį velkamas grandines, iki 2014 m. sausio 1 d. leidžiama tik III zonos Peteno ir Eierlandsegat teritorijose, bet ne kitose III zonos teritorijose.

Pelaginių rūšių žuvų žvejyba tralais III zonoje leidžiama tik tada, kai jai naudojamas žvejybos įrankis, kuris nėra tinkamas žvejybai jūros dugne. III zonos teritorijoje pelaginių rūšių žuvų žvejybai naudojant žvejybos įrankį, kuris taip pat tinka žvejybai jūros dugne (pvz., tinklus su ritėmis), paprastai ne kiekvienu atveju įmanoma nustatyti, ar II zonoje (buvo) žvejojama jūros dugne. Dėl to sunkiau užtikrinti reikalavimų vykdymą. Atitinkamas patikras turi vykdyti tai teritorijai paskirti kontroliuojantys subjektai.

Kiaukutų gavybos koncesija (žr. Trečiojo politikos dokumento dėl Waddenzee teritorijos žemėlapį Nr. 18) galioja iki 2014 m. sausio 1 d. Kiaukutų gavyba teritorijose, kurioms taikoma koncesija, po 2014 m. sausio 1 d. gali būti vykdoma ir toliau, jei turima remiantis Gamtos apsaugos įstatymu išduota licencija. Atitinkamos koncesijos teritorijos nustatytos Nacionaliniame kiaukutų gavybos politikos dokumente; tame dokumente nurodoma, kokiose teritorijose ir kokie kiaukutų kiekiai per metus gali būti gaunami, taip pat nurodomos svarbiausios licencijose nustatytos sąlygos.

Žvejoti krevetes leidžiama iki 2014 m. sausio 1 d.; šią veiklą galima vykdyti ir vėliau, jei turima pagal Gamtos apsaugos įstatymą išduota licencija. Užsienio šalių krevečių žvejybos laivai daugiau informacijos gali gauti iš Žuvies ir žuvies produktų gamintojų susivienijimo (oland. Produktschap Vis) ir (arba) Nyderlandų žvejų federacijos (oland. Nederlandse Vissersbond) arba prisidėti prie šių institucijų pradėtos (-ų) ir koordinuojamos (-ų) licencijos išdavimo procedūros (-ų) pagal Gamtos apsaugos įstatymą. Išsamesnės informacijos taip pat galima gauti iš kompetentingos institucijos. Daugiau informacijos pateikiama šio dokumento bendresnio pobūdžio paaiškinimuose.

(Vamzdynų) linijų tiesimo ir techninės priežiūros veikla ir toliau leidžiama, jei turima pagal Gamtos apsaugos įstatymą išduota licencija. Tai taikoma laikiniems projektams, kuriuos vykdant dugnas ardomas tik tam tikruose taškuose ir kurie valdomi pagal valstybinius koordinavimo nutarimus. Tokie projektai yra valstybinės reikšmės.

Kitais atvejais patekti į teritorijas ir per jas perplaukti leidžiama visiems laivams, įskaitant žvejybos laivus.

Vėžiagyvių žvejyba (išskyrus geldučių žvejybą) leidžiama III zonos teritorijoje prie Amelando, tik jei tokia veikla reguliuojama pagal licenciją, išduotą remiantis Gamtos apsaugos įstatymu, arba pagal valdymo planą. Teritorijoje virš Amelando geldučių žvejoti neleidžiama, nes čia dažnai pasitaiko grupės juodųjų ančių.

Žvejoti statomaisiais žvejybos įrankiais, naudoti moliuskų lervų rinkimo įrenginius ir nuleisti inkarą ir toliau leidžiama, nes šiais atvejais į dugną įsiskverbiama retai ir tik tam tikruose taškuose.

5 straipsnis

Visos „Natura 2000“Noordzeekustzone teritorijos plotas yra apie 1 440 km2. Šiame straipsnyje reglamentuojama žvejyba „Natura 2000“Noordzeekustzone teritorijoje, likusioje atėmus I, II ir III zonų teritorijas. Šios likusios teritorijos plotas yra 672 km2, t. y. 47 % visos „Natura 2000“Noordzeekustzone teritorijos ploto.

Šioje teritorijoje leidžiama visų rūšių žvejyba su sąlyga, kad veiklos vykdytojas turėtų pagal Gamtos apsaugos įstatymą išduotą licenciją (jei tokia licencija reikalinga žvejybos veiklai vykdyti), arba atitinkama žvejybos veikla būtų įtraukta į valdymo planą. Taikant reikalavimą turėti licenciją arba įtraukiant žvejybą į valdymo planą, galima užkirsti kelią tolesnei žvejybos veiklos plėtrai, visų pirma „Natura 2000“Noordzeekustzone teritorijoje, ir taip užtikrinti šios teritorijos išsaugojimo tikslus.

Žvejyba tralais, naudojant prieš gruntlynį velkamas grandines, už I, II ir III zonų ribų ir už šioms zonoms nepriklausančių tiriamų zonų ribų leidžiama iki 2016 m. sausio 1 d.

6 straipsnis

Tiriamų teritorijų paskelbimas ir suskirstymas zonomis, susijęs su komercine žvejyba Vlakte van de Raan teritorijoje, išskyrus nedidelę dalį, paskelbtą šiuo nutarimu, atliekamas 2012 m. Dėl šio komercinės žvejybos skirstymo zonomis patekimas į „Natura 2000“Vlakte van de Raan teritoriją apribojamas nuo 2013 m. sausio 1 d.

Žvejyba tralais, naudojant prieš gruntlynį velkamas grandines, Vlakte van de Raan teritorijoje, išskyrus tiriamas teritorijas, galima iki 2016 m. sausio 1 d., jei turima pagal Gamtos apsaugos įstatymą išduota licencija.

Vėžiagyvių žvejyba, žvejyba statomaisiais žvejybos įrankiais, moliuskų lervų rinkimo įrenginių eksploatavimas leidžiami už tiriamų teritorijų ribų, jei ši veikla reguliuojama pagal licenciją, išduotą remiantis Gamtos apsaugos įstatymu, arba pagal valdymo planą.

Kitų rūšių komercinė žvejyba leidžiama tik tada, kai ji yra reguliuojama pagal licenciją, išduotą remiantis Gamtos apsaugos įstatymu. Taikant reikalavimą turėti licenciją, galima užkirsti kelią tolesnei komercinės žvejybos veiklos plėtrai, visų pirma „Natura 2000“Vlakte van de Raan teritorijoje, ir taip užtikrinti, kad būtų įgyvendinti šiai teritorijai taikomi išsaugojimo tikslai. Kitais atvejais patekimo apribojimai, susiję su Vlakte van de Raan teritorija, netaikomi.

7 straipsnis

Šiuo straipsniu užtikrinama, kad tuo atveju, jei tyrimas tiriamose teritorijose baigiamas anksčiau nei 2016 m. sausio 1 d., tvarka, galiojanti atitinkamose zonose už tiriamų teritorijų ribų, taip pat pradedama taikyti tiriamose teritorijose, kai tik baigiamas tyrimas šiose teritorijose.

Apie tai viešai skelbiama Ekonomikos, žemės ūkio ir inovacijų ministerijos interneto svetainėje, CIRCAB interneto svetainėje ir oficialiajame leidinyje Staatscourant, taip pat atitinkamą informaciją Nyderlandų ir užsienio šalių žvejybos organizacijos savo informavimo priemonėmis turi teikti tiek Nyderlandų, tiek užsienio šalių žvejams bei kitoms suinteresuotosioms šalims.

8 straipsnis

Europos Sąjungos teisės aktuose nustatyta, kad komercinės žvejybos laivuose privalo būti operacinė sekimo įranga, kuriai naudojama VMS sistema, arba, atsižvelgiant į laivo tipą, AIS sistema. Sekimo įranga turi būti tik tuose žvejybos laivuose, kuriems toks įpareigojimas nustatytas teisės aktuose, (taigi, ir tais atvejais, kai nurodoma sąlyga „jei taikoma“). Taip bus palengvintas šio nutarimo reikalavimų vykdymo užtikrinimas žvejybos laivų atžvilgiu.

Turi būti užtikrintas visų gamtos apsaugos srities teisės aktų ir kitų pagal Europos bendrą žuvininkystės politiką taikomų žvejybos taisyklių vykdymas.

9 straipsnis

Šiame nutarime apibrėžto patekimo apribojimo išimtis pagal „Nb-wet 1998“ 20 straipsnio 4 dalies nuostatas taikoma valstybei kaip teritorijos savininkei. Šia išimtimi siekiama sudaryti sąlygas centrinės valdžios institucijoms vykdyti arba pavesti vykdyti užduotis, kurios yra būtinos valdymo ir priežiūros veiklai, taip pat žymėjimo, stebėjimo, gelbėjimo, patikros, priežiūros, sekimo ir gynybos užduotims atlikti.

10 straipsnis

Teisinio tikrumo ir vykdytinų tyrimų sumetimais Vyriausybė nusprendė šio nutarimo galiojimo terminą pratęsti. Šis nutarimas galioja iki 2016 m. sausio 1 d., nes tą dieną įsigalios draudimas vykdyti bet kokią žvejybos, naudojant prieš gruntlynį velkamas grandines, veiklą (arba trumpiau, atsižvelgiant į 8 straipsnio nuostatas).

11 straipsnis

Užsienio šalių žvejybos laivams nustatyta pranešimų teikimo sistema, siekiant, kad šie laivai patektų į licencijos taikymo sritį. Pranešami laivo duomenys įtraukiami į laivų sąrašą, pateikiamą kaip licencijos priedas. Šitaip šie laivai galės žvejoti laikydamiesi licencijoje nustatytų sąlygų. Pareiga turėti licenciją taikoma visose „Natura 2000“ teritorijose, esančiose Nyderlandų pakrantės zonoje, būtent Noordzeekustzone, Voordelta ir Vlakte van de Raan teritorijose.